莫如有极道天莫如无极道言也正人有极谓会其有极归其有极也道天无极谓生物不测悠久无疆也此语甚玄奥当表出之然则无极而太极之言亦不始于周子矣
太极
孔子曰易有太极其说有本乎曰有洪范皇极是也皇极者人之极也大传曰六爻之动三极之道也三极者何立天之道曰阴与阳阴阳天之极也立地之道曰刚与柔刚柔地之极也立人之道曰仁与义仁义人之极也天非阴阳不立地非刚柔不立人非仁义不立天地人其形也阴阳刚柔仁义道也天以阴阳之道而立为天地以刚柔之道而立为地人以仁义之道而立为人犹屋之有极而立为屋也三极者参而三矣一生二二生三三生万物独无所谓一乎太极者一也一者理也极之为言至也太极者至之又至非寻常之极故曰太极屋极之极有形也无形之极则曰太极庄子之言大块是巳土块之块有限也无限之块曰大块知此者知孔子立言之意矣老子曰道可道非常道强名曰道盖大道本不可名而借道路之道而强名曰道也引而伸之亦曰理可理非常理强名曰理盖至理本不可名而借木理之理文理之理玊理之理而强名曰理合而观之极可极非常极强名曰极也濂溪周子恐人滞于形泥于象曰无极而太极又曰太极本无极强名之上又加强名千载而下未有知其觧者也陆子静以为赘盖为昧者泥象滞形虑然不知圣人立言为钩深致远者设不为泥象滞形者设也若为昧者言则两仪四象昭昭矣太极之言亦赘也巳神而明之默而成之则孔子太极二字乃鱼筌兔蹄周子太极图则系风捕影无极二字乃骈栂枝指也象山之言不可谓无见而其与朱子辩屡千言而不能自发其本旨亦所谓意圆语滞者与九原可作起朱陆于寒泉精舍而余以此说为之调停亦必含咲而息讼矣
太极两仪
房氏易传云易有太极是生两仪两仪生四象四象生八卦固非今日有太极而明日方有两仪后日而乃有四象八卦也又非今日有两仪而太极遯明日有四象而两仪亡后日有八卦而四象隐也太极在天地之先而不为先在天地之后而不为后此说精明可以补注疏之遗
阴阳
易曰阴阳合德而刚柔有体又曰阴阳之义配日月又曰一阴一阳之谓道阴阳不测之谓神不曰阳阴而曰阴阳何也曰生生之谓易阳主生阴主死若曰阳阴则死而不复生矣先阴后阳有生生不穷之义焉匪特此也易曰是故知死生之说又曰是故知鬼神之情状又曰阖户谓之坤辟户谓之干不曰生死而曰死生不曰神鬼而曰鬼神不曰辟阖而曰阖辟亦犹百家朔先于晦不曰朔晦而曰晦朔以此例之思过半矣然则商易之首坤盖亦有见于此孔子曰吾得坤干焉有味其言哉
羲皇心易
陈希夷言学易者当于羲皇心地上驰骋无于周孔注脚下盘旋朱子云非周孔之注安知羲皇